Diari Oficial de la Generalitat Valenciana


Sumari del DOGV 6714, del 15-02-2012 (2012/1302)

RESOLUCIÓ de 26 de gener de 2012, de la Subsecretaria de la Conselleria d'Educació, Formació i Ocupació, per la qual es convoca concurs de mèrits per a la provisió de places d'inspectors d'educació accidentals en règim de comissió de servicis.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6714

Data del DOGV
:   15-02-2012

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2012/1302


Data del document
:   26-01-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 26 de gener de 2012, de la Subsecretaria de la Conselleria d'Educació, Formació i Ocupació, per la qual es convoca concurs de mèrits per a la provisió de places d'inspectors d'educació accidentals en règim de comissió de servicis. [2012/1302]
La Llei Orgànica 2/2006, de 3 de maig, d'Educació, indica en l'article 2.2 que, juntament amb l'avaluació, un dels factors que afavorixen la qualitat de l'ensenyança, tant en el disseny i l'organització com en els processos d'ensenyança i aprenentatge, és el de la inspecció.
La mateixa Llei Orgànica 2/2006, de 3 de maig, d'Educació, en la disposició addicional desena, punt cinc, establix els requisits per a l'accés als cossos de catedràtics i inspectors d'educació.
De conformitat amb la normativa citada, a fi de fer efectiu l'exercici de la inspecció educativa, amb vista a garantir la millora de la qualitat del sistema educatiu i poder cobrir de manera accidental les vacants de les plantilles dels servicis d'Inspecció de les direccions territorials d'Educació, Formació i Treball, resolc:
Primer. Procediment
Convocar concurs de mèrits per a la selecció d'inspectors accidentals per a cobrir, en comissió de servicis, llocs vacants en la Inspecció d'Educació.
Segon. Requisits de participació
Podrà participar en el procediment el personal funcionari docent que reunisca els requisits següents:
a) Estar en possessió del títol de doctor, llicenciat, enginyer, arquitecte o grau corresponent o títol equivalent.
b) Pertànyer a algun dels cossos que integren la funció pública docent.
c) Acreditar una antiguitat mínima de sis anys, com a funcionari de carrera, en algun dels cossos que integren la funció pública docent i una experiència docent de la mateixa duració.
d) Tindre coneixement del valencià, d'acord amb l'annex II.
e) Tindre destinació a la Comunitat Valenciana com a funcionari de carrera.
Tots els requisits hauran de posseir-se en la data en què finalitze el termini de presentació de sol·licituds i mantindre's fins al moment de la presa de possessió del lloc de treball en comissió de servicis.
Tercer. Sol·licituds i documentació
1. Els que desitgen participar en esta convocatòria hauran de presentar sol·licitud d'acord amb el model que figura com a annex III d'esta resolució i que es trobarà a la seua disposició en la pàgina web d'esta conselleria.
2. Junt amb la sol·licitud, els sol·licitants hauran d'aportar la documentació següent:
a) Fotocòpia compulsada de la titulació acadèmica o bé del resguard acreditatiu d'haver abonat els drets per a la seua expedició.
b) Full de servicis certificat per la direcció territorial d'Educació corresponent.
c) Projecte d'actuació, d'acord amb les característiques que s'establixen en el punt sext.
d) Fotocòpia compulsada de la documentació que acredite el coneixement del valencià.
3. També s'adjuntarà el full d'autobaremació degudament omplit, segons model de l'annex I bis.
Quart. Termini de presentació
El termini de presentació serà de 10 dies hàbils comptats a partir de l'endemà de la publicació d'esta resolució en el Diari Oficial de la Comunitat Valenciana.
Les sol·licituds i la documentació acreditativa de requisits es dirigiran al subsecretari de la Conselleria d'Educació Formació i Ocupació, i podran presentar-se en el Registre General de la Conselleria d'Educació, Formació i Ocupació, en les direccions territorials d'esta conselleria, o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si s'opta per presentar la sol·licitud en una oficina de correus, es farà en sobre obert per tal que siga datada i segellada pel personal de correus abans de ser certificada.
Quint. Comissió de Valoració
1. La selecció d'aspirants que participen en el concurs de mèrits es realitzarà per una comissió de valoració que estarà formada per:
- L'inspector general d'educació que exercirà la presidència de la Comissió.
- Tres inspectors d'educació en actiu, designats a proposta del director general d'Ordenació i Centres Docents.
- Un funcionari adscrit a la Subdirecció General de Personal que exercirà la secretaria de la Comissió, amb veu però sense vot.
Es nomenaran, així mateix, suplents de cada un dels membres de la Comissió.
Per a la vàlida constitució i funcionament de la Comissió es requerirà l'assistència de, almenys, tres dels seus membres, i hauran d'estar presents, en tot cas, el president i el secretari.
La composició de la Comissió es farà pública als taulers d'anuncis de les direccions territorials d'Educació, Formació i Treball d'Alacant, Castelló i València i en els servicis centrals de la Conselleria d'Educació, Formació i Ocupació.
Els membres de la Comissió estaran subjectes a les causes d'abstenció i de recusació establides en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els membres de la Comissió de Valoració tindran dret a la indemnització per raó del servici prevista en el Decret 24/1997, d'11 de febrer, modificat pel Decret 64/2011, de 27 de maig.
2. La Comissió, una vegada constituïda, desenrotllarà les funcions següents:
a) El desenrotllament del concurs de mèrits d'acord amb el que disposa esta convocatòria.
b) La comprovació del compliment dels requisits de participació dels aspirants.
c) La resolució dels dubtes, discrepàncies o reclamacions que puguen sorgir en el desenrotllament del procés.
d) La valoració del projecte d'actuació presentat, de l'adequació de l'aspirant a partir de l'entrevista individual i de la valoració de mèrits acreditats.
e) Publicar les llistes provisionals i definitives de les diferents fases del procés.
f) Realitzar la proposta de candidats seleccionats, si n'hi ha, per a cobrir les places d'inspector accidental.
La relació provisional d'aspirants admesos i exclosos es farà pública als taulers d'anuncis de les direccions territorials d'Educació, Formació i Treball d'Alacant, Castelló i València, així com en la Conselleria d'Educació, Formació i Ocupació. Amb esta publicació, es considerarà efectuada la notificació als interessats als efectes del que preveu l'article 59 de la Llei 30/1992, de 26 de novembre. En la relació s'inclourà el nom i cognoms, número del DNI, així com, en el supòsit d'exclusió, la causa d'esta.
Contra la relació provisional d'admesos i exclosos, els interessats podran presentar reclamació en el termini de cinc dies hàbils. Transcorregut el dit termini i resoltes, si és el cas, les reclamacions, es publicarà la llista definitiva d'admesos i exclosos.
Sext. Fases del concurs
El sistema de selecció es desenrotllarà en dos fases.
En la primera, fase A, l'aspirant defendrà davant de la Comissió de Valoració el contingut d'un projecte d'actuació, relacionat amb les funcions de la Inspecció d'Educació a la Comunitat Valenciana. La comissió podrà plantejar-li preguntes tant sobre el projecte com sobre qüestions relacionades amb la Inspecció d'Educació a la Comunitat Valenciana. En la segona fase, fase B, la Comissió de Valoració procedirà, si és el cas, a comptabilitzar els mèrits de l'aspirant.
Fase A. Valoració del projecte d'actuació i entrevista.
En esta fase es pretén comprovar la competència professional dels aspirants des de la dimensió del coneixement del lloc de treball, considerant aspectes normatius, tècnics i metodològics que permeten planificar, aplicar i avaluar aspectes d'organització i gestió dels àmbits d'intervenció de la Inspecció i que responguen a les funcions i atribucions de la Inspecció d'Educació a la Comunitat Valenciana.
A estos efectes, el projecte versarà sobre la Inspecció educativa, la seua organització i funcionament, així com de les propostes d'intervenció sobre una àrea d'actuació, per a l'avaluació, la supervisió i l'assessorament dels centres educatius.
En l'elaboració del projecte d'actuació, l'aspirant tindrà en compte l'organització i el funcionament de la Inspecció d'Educació a la Comunitat Valenciana, en el marc de les funcions i atribucions que li són pròpies, d'acord amb la normativa vigent.
El projecte d'actuació haurà de presentar-se per duplicat, original i còpia en suport informàtic sobre processador de textos de paquet ofimàtic MSOffice, Open Office o semblant, i tindrà una extensió entre 20 i 50 pàgines, en format DIN A4, escrites per una sola cara, d'un interlineat d'1,5 espais i amb una grandària de lletra de 12 punts. No s'acceptarà la incorporació al projecte d'annexos i altres documentacions complementàries.
En tot cas, el projecte d'actuació no constituirà un compromís de treball a què s'hagen de circumscriure les futures actuacions de l'inspector accidental en la plaça que se li adjudique.
Finalitzada per part de la Comissió la valoració prèvia dels projectes presentats, els aspirants seran convocats en data i hora per a realitzar la defensa del seu projecte d'actuació.
L'aspirant disposarà d'un màxim de 15 minuts per a defendre el contingut del seu projecte davant de la Comissió de Valoració i podrà utilitzar un exemplar del projecte d'actuació aportat per ell mateix.
Finalitzada l'exposició de l'aspirant, la Comissió de Valoració entrevistarà i plantejarà, durant un temps màxim de 15 minuts, preguntes o qüestions al candidat, relacionades amb el seu projecte d'actuació, el seu currículum professional i amb l'exercici de la funció inspectora. També se li podrà demanar que manifeste la seua opinió sobre la resolució de determinats supòsits pràctics que se li puguen plantejar per part de la Comissió, a fi de valorar les capacitats de l'aspirant i la seua adequació al perfil professional que haurà de desenrotllar com a inspector.
La Comissió valorarà de manera global esta fase del concurs, tenint en compte el projecte d'actuació presentat, les capacitats i competències mostrades per l'aspirant en l'entrevista, i finalment l'adequació de l'aspirant al perfil professional.
Esta fase del concurs es valorarà de 0 a 15 punts.
Per a superar esta primera fase els aspirants hauran d'obtindre una puntuació mínima de 7.5 punts.
Finalitzada la primera fase, la Comissió de Valoració publicarà la llista provisional dels aspirants que han superat esta fase del concurs i passen a la valoració dels mèrits acreditats.
Fase B. Valoració de mèrits, adjudicació de llocs i borsa de treball.
En esta fase els membres de la Comissió valoraran els mèrits que acrediten els aspirants admesos, conforme al barem arreplegat en l'annex I d'esta convocatòria. Els aspirants no podran obtindre més de 10 punts en esta segona fase.
La puntuació final de cada aspirant serà la suma de les puntuacions aconseguides en cada una de les fases del concurs.
Acabada la fase B, la Comissió de Valoració publicarà la llista provisional d'adjudicació dels llocs convocats, concedint un termini de cinc dies hàbils per a la presentació de reclamacions.
Així mateix, els aspirants que hagen superat este procés, però que no obtinguen plaça d'inspector d'educació accidental en esta convocatòria, passaran a formar part de la borsa de treball específica amb l'orde de prelació obtingut segons la puntuació final atorgada per la Comissió.
Sèptim. Resolució aspirants seleccionats
Resoltes les possibles reclamacions, la Comissió de Valoració farà pública la llista definitiva d'aspirants que han superat el procés selectiu per a la possible provisió de llocs vacants de la Inspecció d'Educació, ordenats de major a menor puntuació final, i la remetrà a la Subsecretaria de la Conselleria d'Educació, Formació i Ocupació que emetrà la corresponent resolució que serà publicada en el DOCV.
En cas d'empat de les puntuacions finals, este es dirimirà atenent successivament els criteris següents:
- Major puntuació aconseguida en la fase A.
- Major puntuació aconseguida en cada un dels apartats de valoració de mèrits de la fase B, en l'orde que estos apareixen en l'annex I d'esta convocatòria.
Contra esta resolució, els interessats podran interposar recurs de reposició davant de la Subsecretaria de la Conselleria d'Educació, Formació i Ocupació, en el termini d'un mes, d'acord amb el que preveuen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Octau. Nomenament d'inspectors accidentals
La Subsecretaria de la Conselleria d'Educació, Formació i Ocupació nomenarà inspectors accidentals d'educació, en comissió de servicis per un curs escolar, els candidats seleccionats a través d'este concurs, prorrogable fins a la provisió del lloc amb caràcter definitiu.
La concessió de la pròrroga serà anual, i quedarà condicionada al compliment de les funcions del lloc de treball desenrotllat. L'inspector general d'Educació, oïts els inspectors caps territorials, elaborarà un informe on es farà una proposta motivada favorable o desfavorable per a la seua concessió i pròrroga.
El que assenyala l'apartat anterior també serà aplicable als candidats que, per la seua puntuació, formen part de la borsa de treball prevista en l'apartat sext, fase B, d'esta resolució i que obtinguen un lloc de treball accidental, en règim de comissió de servicis, en la Inspecció d'Educació sobre vacants sobrevingudes.
En tot cas, els inspectors accidentals seleccionats per esta resolució aniran a continuació, quant a l'orde de prelació, dels inspectors accidentals seleccionats en ocasió de procediments selectius anteriors.
Nové. Recursos
Contra la present resolució, que és definitiva en via administrativa, podrà interposar-se recurs potestatiu de reposició davant de la Subsecretaria d'esta Conselleria en el termini d'un mes, a comptar de l'endemà de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament recurs contenciós administratiu davant del jutjat contenciós competent, en el termini de dos mesos a comptar de l'endemà de la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, reguladora de la jurisdicció contenciosa administrativa.
València, 26 de gener de 2012.- La subsecretària: Virginia Jiménez Martínez.
ANNEX I
BAREM DE LA CONVOCATÒRIA DE PLACES PER A LA PROPOSTA DE NOMENAMENT D'INSPECTORS D'EDUCACIÓ ACCIDENTALS
La valoració de mèrits que hagen sigut acreditats pels aspirants es fa d'acord amb el barem següent:
a) Trajectòria professional (màxim 3 punts):
a.1) Per cada any d'experiència docent que supere els sis exigits com a requisit de participació. A estos efectes, s'entén com a experiència docent la prestació de servicis de docència directa amb l'alumnat d'un centre i les activitats exercides per personal docent en servicis i programes educatius i en altres unitats de l'administració educativa, no computables en l'apartat següent: 0,5 punts. Per cada mes 0,0416 punts.
Documents justificatius: full de servicis certificat per la direcció territorial amb competències en matèria d'Educació o òrgan competent del Ministeri d'Educació, o d'una altra administració educativa o, si no n'hi ha, certificat del secretari del centre amb el vistiplau del director, fent constar presa de possessió i cessament.
a.2) Per cada any de servici en llocs de treball de l'administració educativa de nivell 26 o superior: 0,5 punts. Per cada mes 0,0416 punts.
Documents justificatius: full de servicis certificat per la Direcció General d'Administració Autonòmica o òrgan competent en cada cas fent constar presa de possessió i cessament.
a.3) Per cada any de servici com a assessor de CEFIRE, assessor tècnic de reforma, assessor de valencià i figures anàlogues : 0,5 punts. Per cada mes 0,0416 punts.
Documents justificatius: fotocòpia compulsada del document justificatiu del nomenament expedit per la direcció territorial amb competències en matèria d'Educació o òrgan competent del Ministeri d'Educació, o d'una altra administració educativa en què conste la data de la presa de possessió i de cessament o continuïtat si és el cas.
a.4) Per pertànyer al cos de catedràtics: 2 punts.
Documents justificatius: fotocòpia compulsada del títol administratiu o credencial, o fotocòpia del butlletí o diari oficial, en que conste o se li reconega pertànyer a algun dels cossos de catedràtics.
b) Exercici de càrrecs directius i de coordinació (màxim 4 punts)
b.1) Per cada any d'exercici del càrrec de director/a de centres públics docents o de servicis educatius, amb avaluació positiva, quan esta haja sigut realitzada: 0,75 punts. Per cada mes 0,0625 punts
b.2) Per cada any d'exercici del càrrec de cap d'estudis, vicedirector, secretari o vicesecretari de centres públics docents: 0,5 punts. Per cada mes 0,0416 punts
b.3) Per cada any de servici com a cap de departament, coordinador de cicle en l'educació infantil, en l'educació primària o en l'educació secundària obligatòria, coordinador d'educació secundària obligatòria, de batxillerat o de formació professional: 0,1 punts. Per cada mes 0,0083 punts
Documents justificatius: fotocòpia compulsada del document justificatiu del nomenament expedit per la direcció territorial amb competències en matèria d'Educació o òrgan competent del Ministeri d'Educació, o d'una altra administració educativa en què conste la data de la presa de possessió i de cessament o continuïtat si és el cas.
Als efectes de comptabilitzar els anys d'exercici o de servici, seran valorats els mèrits perfeccionats fins a la finalització del curs 2010-2011
c) Preparació científica i didàctica i altres mèrits (màxim 3 punts).
c.1) Per cada titulació universitària diferent de l'exigida per a l'ingrés al cos de la funció pública docent des del qual es concursa.
- Per cada títol de llicenciat, d'arquitecte o enginyer: 0,6 punts.
- Per cada títol de diplomat universitari o equivalent: 0,3 punts. No es valorarà el títol o estudis d'esta naturalesa que haja sigut necessari superar per a l'obtenció del primer títol de llicenciat, enginyer o arquitecte que presente l'aspirant.
- Per estudis universitaris de postgrau relacionats amb la Gestió de la Qualitat en el Sistema Escolar i/o lideratge educatiu: màxim 0,6 punts.
- Pel títol de doctor: 1 punt.
- Per cada títol de màster oficial, Suficiència Investigadora o Diploma d'estudis Avançats: 0,5 punts.
Documents justificatius: fotocòpia compulsada del corresponent títol o, certificació acadèmica en què es faça constar que s'han cursat i superat totes les assignatures o crèdits corresponents al títol que es vol acreditar.
En el cas que no es dispose dels documents mencionats en el paràgraf anterior, es podrà aportar la certificació del deute dels drets d'expedició d'estos títols d'acord amb l'Orde de 8 de juliol de 1988 (BOE núm. 167, de 13.7.1988).
c.2) Per la certificació d'aptitud o Nivell Avançat d'escoles oficials d'idiomes: 0,2 punts.
Documents justificatius: Fotocòpia compulsada del diploma, certificació o títol corresponent.
c.3) Pel Certificat de Grau Superior de la Junta Qualificadora de Coneiximents de Valencià: 0,3 punts
Pel Diploma de Mestre de Valencià: 0,2 punts.
Pel Certificat de capacitació per a'l'ensenyament en valencià: 0,1 punts
Documents justificatius: Fotocòpia compulsada títol de Mestre de Valencià.
c.4) Pel títol professional de música i/o dansa: 0,2 punts.
Documents justificatius: Fotocòpia compulsada del diploma, certificació o títol corresponent.
c.5) Activitats de formació i publicacions.
c. 5. 1) Assistència a cursos.
Assistència a cursos de formació i perfeccionament relacionats amb la Inspecció d'Educació o amb l'organització escolar, les noves tecnologies aplicades a l'educació, la didàctica, la psicopedagogia o la sociologia de l'educació, direcció i gestió, millora i qualitat dels centres, convocats o reconeguts per les administracions públiques o per universitats. Es puntuaran amb 0.02 punts per cada 10 hores. A estos efectes se sumaran les hores de totes les activitats, no puntuant-se la resta d'hores inferiors a 10.
c.5.2) Impartició de cursos.
Per haver impartit curs de formació i perfeccionament relatius a la Inspecció, la Direcció o organització de centres educatius.
Per cada hora 0,01 punts.
Documents justificatius dels apartats c.5.1) i c.5.2): Certificació acreditativa expedida per l'organisme o centre corresponent, amb especificació de les hores de duració.
c.5.3) Publicacions.
Per publicacions de caràcter pedagògic relacionades amb l'especialitat docent des de la què s'opta, o amb l'organització escolar, la direcció i gestió de centres, la inspecció educativa, les noves tecnologies aplicades a l'educació, la didàctica, la psicopedagogia o la sociologia de l'educació: màxim 1 punt.
Documents justificatius: els exemplars corresponents, podent anar acompanyats d'una certificació de l'editorial on conste el nombre d'exemplars i que la seua difusió ha estat en llibreries comercials. No farà falta la certificació corresponent quan la publicació l'haja editat la conselleria amb competències en matèria d'Educació. En el cas de publicacions que només es donen en format electrònic, es presentarà un informe oficial en què l'organisme emissor certificarà que la publicació apareix en la base de dades bibliogràfiques. En este document s'indicarà la base de dades, el títol de la publicació, els autors, la revista, el volum, l'any i la pàgina inicial i la final.